Izvor: N1

Ambasador Srbije u Austriji Nebojša Rodić uputio je apel svim državljanima Srbije, koji se nalaze u koloni ispred austrijsko-mađarskog graničnog prelaza Nikelskdorf/Heđešhalom da svoja vozila okrenu i preusmere se preko Graca na Sloveniju i Hrvatsku, što je jedina ruta prohodna u ovom trenutku za dolazak u Srbiju.

Mađarske vlasti zatvorile su svoje granice za strane državljane, zbog čega se ispred prelaza Nikelsdorf već dva dana nalazi kolona putničkih automobila duža od 35 kilometara.

U koloni je mnogo državljana Srbije, koji su se, mimo apela srpskih vlasti da ne dolaze u zemlju, uputili ka Srbiji.

U toj koloni je i mnogo autobusa koji prevoze putnike iz Nemačke, Austrije i drugih zemalja ka Srbiji, a koji su se našli "zatočeni". Kaže i da se u koloni u Austriji nalaze i naši građani koji su krenuli iz Švedske, što govori o potpunoj neozbiljnosti i neodgovornosti.

Ambasador je kazao da vlada velika haotičnost, jer vozila stoje "branik uz branik", sprečavajući tako mađarska vozila da prođu.

"Šokiran sam takvim ponašanjem... Ne možemo Mađare prisiliti da te ljude puste. Oni nisu poštovali molbu svoje zemlje da ne dolaze, a u zemljama zapadne Evrope i EU nisu bile upućivane molbe, već su izdavani nalozi koji su se izvršavali", ukazao je Rodić.

Kaže da zna da se radi i o jednom broju ljudi koji su obavljali sezonske poslove, ali dodaje da su oni, kada je postalo jasno kakva je situacija, mogli da se vrate.

Među onima koji čekaju u kilometarskoj kontroli ispred granice najviše je Srba i Ukrajinaca, koji su se uputili u svoje zemlje. Za njih su austrijske vlasti podigle provizorni kamp.

Na trećem kilometru od granice nalazi se čak šest autobusa sa putnicima na putu za Srbiju. Neki od njih prevoze putnike iz Nemačke, ali među njima su i autobusi koji prevoze sezonske radnike koji su radili u skijaškim centrima Austrije na severu zemlje, gde je žarište koronavirusa i gde je najviše mesta koja su stavljena pod karantin nakon što se veliki broj ljudi zarazio.

Predsednik Srbije Aleksandar Vučić rekao je u utorak da je za dva dana ne teritoriju Srbije ušlo 45.000 naših državljana i pored apela da ostanu u zemljama iz kojih dolaze.